הוועדה המסדרת, כנסת 25, פרוטוקול מספר 2, 2022-11-20 00:00

יואב קיש: צוהריים טובים לכולם, אנחנו פותחים את הישיבה

יואב קיש:  יש לנו בקשה להתפלגות בהתאם לסעיף 59(2) לחוק הכנסת: בקשת חבר הכנסת אבי מעוז להתפלג מסיעת "הציונות הדתית", ובקשת חברי הכנסת איתמר בן גביר ויצחק וסרלאוף להתפלגות המפלגות "חזית יהודית לאומית" ו"ארץ ישראל שלנו" מסיעת "הציונות הדתית"

יואב קיש:  יש מכתבים נלווים של חברי הכנסת, אחד מהם הוא מ"עוצמה יהודית", מאיתמר בן גביר

יואב קיש:  אבי, בקשה

אבי מעוז: תודה, אדוני היושב ראש, ברכות

אבי מעוז:  אנחנו חתומים על הסכם שהונח בפני ועדת הבחירות, בפני הכנסת, ואני רוצה להקריא את סעיף 12 שכתוב בו כך: "מוסכם כי מיד לאחר הבחירות נציגי "עוצמה יהודית", "הציונות הדתית", וכן נציג "נעם", יוכלו להתפלג ויקיימו שלוש סיעות עצמאיות בכנסת"

אבי מעוז:  אנחנו נוהגים לקיים הסכמים, לכן הגשנו בקשה בהתאם לסעיף הזה מיד לאחר הבחירות

אבי מעוז:  מיד לאחר שקמה הוועדה המסדרת בראשותך, אדוני היושב ראש, הגשנו בקשה

אבי מעוז:  אמנם כתבתי ששם הסיעה החדשה הוא "נעם - בראשות חבר הכנסת אבי מעוז", אבל אני מעוניין שהיא תיקרא "נעם - בראשות אבי מעוז", בלי החבר כנסת

אבי מעוז:  אני מצפה שהוועדה תאשר את ההתפלגות

יואב קיש: תודה

יואב קיש:  חבר הכנסת וסרלאוף, בבקשה

יצחק שמעון וסרלאוף: אני מצטרף לחברי אבי מעוז - הגשנו בקשה בהתאם לסעיף 59(2) לחוק הכנסת

יצחק שמעון וסרלאוף:  גם אנחנו לפי הסכם משותף עם "הציונות הדתית" ו"נעם" מבקשים להתפלג מתוך הבלוק הטכני שניהלנו במהלך קמפיין הבחירות ולסיים את התהליך הפרוצדוראלי שכרוך בכך

יצחק שמעון וסרלאוף:  אנחנו מבקשים היום שהסיעה תיקרא "עוצמה יהודית בראשות ח"כ איתמר בן גביר" שתצורף אליה גם מפלגת "ארץ ישראל שלנו" שאני נמנה בתוכה

ארבל אסטרחן: 	חוק הכנסת מאפשר לסיעות שמורכבות מכמה מפלגות להתפלג בהתאם להשתייכות המפלגתית, כשאז זה לא משנה גודל הסיעות, לא משנה אם זה שליש או דברים כאלה, ובתנאי שבעת הגשת רשימת המועמדים הוגש הסכם ליו"ר ועדת הבחירות שמאפשר את אותה התפלגות

ארבל אסטרחן:  רשימת המועמדים של המפלגה שנקראת "הציונות הדתית בראשות בצלאל סמוטריץ' ו"עוצמה יהודית בראשות איתמר בן גביר"   הוגשה בידי חמש מפלגות

ארבל אסטרחן:  לפי ההסכם שהגישו אותן חמש מפלגות, לא תתאפשר התפלגות של כל החמש

ארבל אסטרחן:  "האיחוד הלאומי" ו"עתיד אחד – עתיד טוב לישראל" לא יכולות להתפלג זו מזו, הן נשארות ביחד, וכנ"ל "חזית יהודית לאומית" ו"ארץ ישראל שלנו – מפלגה יהודית מאוחדת לשלמות התורה, העם והארץ"

ארבל אסטרחן:  כל הרכב אחר יכול להתפלג

ארבל אסטרחן:       כעת מוגשות הבקשות להתפלגות שהוועדה המסדרת מתבקשת לאשר, כשהחוק קובע את התנאים להתפלגות

ארבל אסטרחן:  הוועדה המסדרת נדרשת לבדוק שאכן מתקיימים התנאים כדי לאשר את הבקשה

ארבל אסטרחן:  תוצאת ההתפלגות היא שיקומו בכנסת שלוש סיעות חדשות במקום סיעה אחת שקיימת היום

ארבל אסטרחן:  בסיעת "הציונות הדתית בראשות בצלאל סמוטריץ'" יהיו שבעה חברי כנסת: בצלאל סמוטריץ', אופיר סופר, אורית סטרוק, שמחה רוטמן, מיכל מרים וולדיגר, אוהד טל ומשה סולומון, והיא תייצג שתי מפלגות, גם את מפלגת "האיחוד הלאומי – תקומה" וגם את מפלגת "עתיד אחד – עתיד טוב לישראל", זאת לפי ההשתייכות שאותה מסרו בהגשת רשימת המועמדים - אורית סטרוק היא החברה במפלגת "עתיד אחד"

ארבל אסטרחן:  חבר הכנסת סמוטריץ' יהיה בא הכוח, ממלא מקומו יהיה יהודה ולד

ארבל אסטרחן:  סיעה שנייה תהיה "סיעת עוצמה יהודית בראשות איתמר בן גביר", יהיו בה שישה חברי כנסת: איתמר בן גביר, יצחק שמעון וסרלאוף, אלמוג כהן, עמיחי אליהו, צביקה פוגל ולימור סון הר מלך, והיא תייצג שתי מפלגות: "חזית יהודית לאומית" ו"ארץ ישראל שלנו", לפי ההשתייכות שנמסרה בהגשת הרשימות - חבר הכנסת וסרלאוף הוא זה שמייצג את "ארץ ישראל שלנו"

ארבל אסטרחן:  הסיעה השלישית היא סיעת "נעם - בראשות חבר הכנסת אבי מעוז", שתייצג את מפלגת "לזוז"

ארבל אסטרחן:  האם בא הכוח יהיה יאיר מרמרוש וממלא המקום יהיה יהודה גליקמן?      

אבי מעוז: יהודה גליקמן הוא בא הכוח

אבי מעוז:  תהפכי את הסדר

יואב קיש: בא כוח הסיעה הוא יהודה גליקמן, ממלא המקום הוא יאיר מרמרוש

ארבל אסטרחן: 	לכל אחת מהסיעות הנפרדות - האיחוד הלאומי", "עתיד טוב", "חזית יהודית לאומית" ו"ארץ ישראל שלנו" - יש באי כוח קטנים, ופה לא נמסרה הודעה על שינוי, מה שהגישו בעת הגשת המועמדים זה מה שנשאר

ארבל אסטרחן:        	להחלטה על הפיצול אין השלכות מבחינת מימון מפלגות, מימון הבחירות כבר חושב

ארבל אסטרחן:  גם המימון השוטף ממילא משולם בנפרד למפלגות, לכן להתפלגות אין השלכה עליו

ארבל אסטרחן:  כן יש השלכה בנושא של צוות פרלמנטרי ומנהלי סיעה

ארבל אסטרחן:  המימון עבור מנהלי הסיעה ניתן לפי גודל הסיעות, כשסיעת יחיד לא זכאית למנהל סיעה

ארבל אסטרחן:  במקום סיעה אחת של 14 ח"כים יהיו שתי סיעות קטנות יותר שיהיו זכאיות למימון הצוות הפרלמנטרי

ארבל אסטרחן:  יש השלכות פרלמנטריות במובן זה שיש שלוש סיעות בכנסת

יואב קיש: דווקא על זה הייתי שמח אם טיפה תרחיבי

יואב קיש:  אם עד עכשיו ח"כים בוועדה הזאת יכלו מאותה סיעה להגיע, מעכשיו תהיה הפרדה, לא ניתן יהיה לייצר החלפות

ארבל אסטרחן: 	לכל סיעה יש חברים בכל ועדה ובהעדרו של חבר הוועדה הקבוע כל חבר סיעה אחר יכול להחליף ולהצביע במקומו

ארבל אסטרחן:  יהיו עכשיו סיעות נפרדות שהחברים בהן יוכלו להחליף חברים אחרים

ארבל אסטרחן:  כשבדקנו מה קורה בשלוש הוועדות שהוקמו עד עכשיו, ראינו שבוועדה המסדרת יש ל"ציונות הדתית" את חבר הכנסת וסרלאוף ואת חבר הכנסת רוטמן - הם עכשיו יהיו משתי סיעות

ארבל אסטרחן:  חבר הכנסת מעוז הוא אמנם לא חבר בוועדה, אבל יש לו זכות להיות משקיף

ארבל אסטרחן:  לכל סיעה עם פחות מארבעה חברים יש זכות בוועדה המסדרת למנות משקיף ללא זכות הצבעה

יואב קיש: אני מבקש להוסיף אותו כמשקיף בוועדה

ארבל אסטרחן: בוועדת חוץ וביטחון יהיו חברים איתמר בן גביר ואופיר סופר, כנ"ל ממלאי המקום אורית סטרוק וצביקה פוגל

שלמה קרעי: ידענו מראש שיש כאן בלוק טכני בלבד

ארבל אסטרחן: נכון, זה לא במקרה

ארבל אסטרחן:  החברים בוועדת הכספים הזמנית: חבר הכנסת וסרלאוף וחבר הכנסת אוהד טל - הם משתי הסיעות החדשות

ארבל אסטרחן:  ממלא המקום הקבוע הוא אבי מעוז

ארבל אסטרחן:  מכיוון שממלא מקום קבוע יכול להיות רק לסיעה שיש לה חבר, חבר הכנסת אבי מעוז מפסיק להיות ממלא מקום קבוע אלא אם אחת הסיעות תיתן לו להיות על חשבונה

אבי מעוז: לא צריך

ארבל אסטרחן: הכהונה שלו כממלא מקום קבוע תיפסק בוועדת הכספים

ארבל אסטרחן:  כשיקימו את הוועדות הקבועות, יהיה צריך לתת מקום לפי גודל - -      

יואב קיש: ואז הוא יהיה חייב להגיע, כי לא יהיה מי שיוכל להחליף אותו

ארבל אסטרחן: הוא יוכל לתת על חשבונו, להגיד שלסיעת "נעם" יש ממלא מקום מסיעה אחרת

שלמה קרעי: גם עכשיו הוא יכול להיות ממלא מקום קבוע במידה ו"עוצמה יהודית", "הציונות הדתית" או "הליכוד" מאפשרות לו להיות ממלא מקום קבוע שלהן

ארבל אסטרחן: כשיקימו את הוועדות הקבועות צריך יהיה להתחשב בסיעה נוספת

ארבל אסטרחן:  אנחנו מכירים את ההתפלגויות האלו בשלהי הכנסת, שאז יש השלכות שנוגעות לחברי ועדות קלפי, דברים שקשורים לבחירות - אלה לא הדברים שכרגע על הפרק

חנוך דב מילביצקי: קודם כל, בהצלחה שיהיה

חנוך דב מילביצקי:  בתור מישהו שעשה את סוף השבוע עם הרבה חברים - די, בוא נעשה ממשלה כבר, באמת די

יואב קיש: אני לא נכנס לחלוקת האחריות ולמשחק האשמות, אבל כל מי שיושב פה סביב השולחן שותף לבקשה הזאת להקים ממשלה

יואב קיש:  אומרים שכאילו הפיצול מייצר איזו שהיא התייחסות אחרת ממה שנאמר, אבל בסוף מדובר בשלוש סיעות שונות שרצו להתפצל מלכתחילה

יואב קיש:  חשוב מאוד שהמו"מ הקואליציוני יסתיים בהקדם

יואב קיש:  אנחנו רואים דברים מההתמשכות הזאת שבאופן טבעי לא היינו רוצים לראות

יואב קיש:  כולם צריכים להבין את גודל השעה, לקחת אולי צעד אחורה, להתפשר, להגיע להסכמות

יואב קיש:  המציאות עומדת לנגד עינינו, אנחנו רואים מה המחירים אם אנחנו לא מתכנסים מהר להחלטות

יואב קיש:  אני מאוד מקווה שכל המעורבים בדבר ידעו להגיע להסכמות - ומהר

יואב קיש:  מי בעד בקשות ההתפלגות כפי שהוקראו על ידי הוועדה?     

יואב קיש: אושרו

יואב קיש: תודה רבה, הישיבה נעולה